Moravský Krumlov
Moravský Krumlov (saksa keeles Mährisch Kromau) on linn Tšehhis Lõuna-Morava maakonnas Znojmo ringkonnas. Moravský Krumlov asub Brno kesklinnast ligikaudu 27 km edelas ja Znojmost umbes 29 km kirdes. Moravský Krumlovit on esmamainitud 1289. aastal. Teise maailmasõja lõpus pommitasid Moravský Krumlovit Nõukogude pommituslennukid 7. ja 8. mail 1945. aastal. Kannatada sai 383 maja 502-st, millest 113 hävis täielikult. Loss ja kihelkonnakirik pääsesid imekombel suurematest kahjustustest. Moravský Krumlovi vanalinn on alates 20. novembrist 1990 ajalooline linnakaitseala.